title: Регламент за изпълнение (ЕС) 2019/144 на Комисията от 28 януари 2019 година за разрешаване на употребата на препарат от 3-фитаза, получена от Komagataella pastoris (CECT 13094) като фуражна добавка за пилета, отглеждани за кокошки носачки, и за видове домашни птици с по-малко стопанско значение, за угояване или отглеждани за кокошки носачки или за разплод (притежател на разрешението Fertinagro Biotech S.L.) (Текст от значение за ЕИП.)

text:
                  31.1.2019

                  BG

                  Официален вестник на Европейския съюз

                  L 27/8

         РЕГЛАМЕНТ ЗА ИЗПЪЛНЕНИЕ (ЕС) 2019/144 НА КОМИСИЯТА
         от 28 януари 2019 година
         за разрешаване на употребата на препарат от 3-фитаза, получена от Komagataella pastoris (CECT 13094) като фуражна добавка за пилета, отглеждани за кокошки носачки, и за видове домашни птици с по-малко стопанско значение, за угояване или отглеждани за кокошки носачки или за разплод (притежател на разрешението Fertinagro Biotech S.L.)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
         като има предвид, че:

                     (1)

                     В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

                     (2)

                     В съответствие с член 7 от Регламент (ЕО) № 1831/2003 беше подадено заявление за разрешаване на употребата на препарат от 3-фитаза, получена от Komagataella pastoris (CECT 13094). Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

                     (3)

                     Заявлението се отнася за разрешаването на употребата на препарат от 3-фитаза, получена от Komagataella pastoris (CECT 13094), като фуражна добавка за пилета, отглеждани за кокошки носачки, и за видове домашни птици с по-малко стопанско значение, за угояване или отглеждани за кокошки носачки или за разплод, която следва да бъде класифицирана в категорията „зоотехнически добавки“.

                     (4)

                     Препаратът от 3-фитаза, получена от Komagataella pastoris (CECT 13094), принадлежащ към категорията „зоотехнически добавки“, беше разрешен за срок от десет години като фуражна добавка за пилета за угояване и пилета, отглеждани за кокошки носачки, с Регламент за изпълнение (ЕС) 2017/895 на Комисията (2).

                     (5)

                     В становището си от 21 февруари 2018 г. (3) Европейският орган за безопасност на храните („Органът“) заключи, че при предложените условия на употреба 3-фитаза, получена от Komagataella pastoris (CECT 13094), не се отразява неблагоприятно върху здравето на животните и на човека, нито върху околната среда. Той също така заключи, че добавката има потенциал да бъде ефикасна за подобряване на задържането на фосфор при пилетата за угояване, като това заключение може да се отнесе и за пилетата, отглеждани за кокошки носачки. Тъй като може основателно да се допусне, че начинът на действие е същият при видовете домашни птици, Органът екстраполира заключението за ефикасността към видовете домашни птици с по-малко стопанско значение, за угояване или отглеждани за кокошки носачки или за разплод. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                     (6)

                     При оценката на 3-фитаза беше установено, че предвидените в член 5 от Регламент (ЕО) № 1831/2003 условия за издаване на разрешение за препарат от 3-фитаза, получена от Komagataella pastoris (CECT 13094), са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                     (7)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „подобрители, увеличаващи смилаемостта на храната“, като добавка при храненето на животните, при спазване на условията, определени в същото приложение.

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 28 януари 2019 година.

                  За Комисията

                  Председател

               Jean-Claude JUNCKER

            (1)  ОВ L 268, 18.10.2003 г., стр. 29.

            (2)  Регламент за изпълнение (ЕС) 2017/895 на Комисията от 24 май 2017 г. за разрешаване на употребата на препарат от 3-фитаза, получена от Komagataella pastoris (CECT 13094), като фуражна добавка за пилета за угояване и кокошки носачки (притежател на разрешението Fertinagro Nutrientes S.L.) (ОВ L 138, 25.5.2017 г., стр. 120.)

            (3)  EFSA Journal (Бюлетин на ЕОБХ), 2018; 16(3):5203

            ПРИЛОЖЕНИЕ

                        Идентификационен номер на добавката

                        Наименование на притежателя на разрешението

                        Добавка

                        Състав, химична формула, описание, метод за анализ

                        Вид или категория на животните

                        Максимална възраст

                        Минимално съдържание

                        Максимално съдържание

                        Други разпоредби

                        Срок на валидност на разрешението

                        Eдиници за активност/kg пълноценен фураж със съдържание на влага 12 %

                           Категория: „зоотехнически добавки“. Функционална група: „подобрители, увеличаващи смилаемостта на храната“

                        4a25

                        Fertinagro Nutrientes S.L.

                        3-фитаза
                        ЕС 3.1.3.8

                           Състав на добавката:

                        Препарат от 3-фитаза,
                        получена от Komagataella pastoris (CECT 13094) с минимална активност от: 1 000  FTU (1)/ml
                        В течно състояние

                           Характеристика на активното вещество:

                        3-фитаза (EC 3.1.3.8), получена от Komagataella pastoris (CECT 13094)

                           Метод за анализ
                            (2)

                        За количественото определяне на активността на 3-фитаза във фуражната добавка:

                                    —

                                    колориметричен метод, основан на ензимна реакция на фитаза върху фитат

                              За количественото определяне на активността на 3-фитаза във фуражи:

                                    —

                                    колориметричен метод, основан на ензимна реакция на фитаза върху фитат — EN ISO 30024

                        Пилета, отглеждани за кокошки носачки
                        Видове домашни птици с по-малко стопанско значение, за угояване или отглеждани за кокошки носачки или за разплод

                        —

                        500 FTU

                                    1.

                                    В упътването за употреба на добавката и премиксите се посочват условията на съхранение и устойчивостта при топлинна обработка.

                                    2.

                                    За потребителите на добавката и премиксите стопанските субекти в областта на фуражите установяват процедури за работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, при употребата на добавката и премиксите се използват лични предпазни средства, включително предпазна дихателна маска.

                        20 февруари 2029 г.

               (1)  FTU е количеството ензим, което освобождава 1 микромол неорганичен фосфат за 1 минута от субстрат на натриев фитат при pH 5,5 и температура от 37 °C.

               (2)  Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports.


title: Регламент за изпълнение (ЕС) 2019/238 на Комисията от 8 февруари 2019 година за изменение на Регламент (ЕС) № 37/2010 с цел класифициране на субстанцията овотрансферин по отношение на максимално допустимата ѝ стойност на остатъчни количества (Текст от значение за ЕИП.)

text:
                  11.2.2019

                  BG

                  Официален вестник на Европейския съюз

                  L 39/4

         РЕГЛАМЕНТ ЗА ИЗПЪЛНЕНИЕ (ЕС) 2019/238 НА КОМИСИЯТА
         от 8 февруари 2019 година
         за изменение на Регламент (ЕС) № 37/2010 с цел класифициране на субстанцията овотрансферин по отношение на максимално допустимата ѝ стойност на остатъчни количества
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (1), и по-специално член 14 във връзка с член 17 от него,
         като взе предвид становището на Европейската агенция по лекарствата, изготвено на 19 юли 2018 г. от Комитета по лекарствените продукти за ветеринарна употреба,
         като има предвид, че:

                     (1)

                     Съгласно член 17 от Регламент (ЕО) № 470/2009 максимално допустимите стойности на остатъчните количества („МДСОК“) за фармакологичноактивните субстанции, предназначени за употреба в Съюза във ветеринарномедицински продукти за животни, отглеждани за производство на храни, или в биоцидни продукти, използвани в животновъдството, се установяват в регламент.

                     (2)

                     Фармакологичноактивните субстанции и тяхната класификация по отношение на МДСОК в храните от животински произход са посочени в таблица 1 от приложението към Регламент (ЕС) № 37/2010 на Комисията (2).

                     (3)

                     Субстанцията овотрансферин не е включена в посочената таблица.

                     (4)

                     До Европейската агенция по лекарствата („ЕМА“) бе подадено заявление за установяване на МДСОК за овотрансферин в тъкани от пилета и яйца от кокошки.

                     (5)

                     Въз основа на становището на Комитета по лекарствените продукти за ветеринарна употреба ЕМА стигна до заключението, че не е необходимо да се установят МДСОК за овотрансферин при пилета с оглед опазването на човешкото здраве.

                     (6)

                     В съответствие с член 5 от Регламент (ЕО) № 470/2009 ЕМА трябва да разгледа възможността МДСОК, установени за фармакологичноактивна субстанция в определен хранителен продукт, да бъдат използвани по отношение на друг хранителен продукт, получен от същия вид животни, или МДСОК, установени за фармакологичноактивна субстанция при един или повече видове, да бъдат използвани и за други видове животни.

                     (7)

                     EMA счете, че е целесъобразно класификацията „Не се изисква МДСОК“, приложима за овотрансферин в тъкани от пилета, да се прилага и за тъкани от други видове домашни птици.

                     (8)

                     Поради това Регламент (ЕС) № 37/2010 следва да бъде съответно изменен.

                     (9)

                     Мерките, предвидени в настоящия регламент, са в съответствие със становището на Постоянния комитет по ветеринарните лекарствени продукти,

               ПРИЕ НАСТОЯЩИЯ РЕГЛАМЕНТ:

            Член 1
            Приложението към Регламент (ЕС) № 37/2010 се изменя в съответствие с приложението към настоящия регламент.

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 8 февруари 2019 година.

                  За Комисията

                  Председател

               Jean-Claude JUNCKER

            (1)  ОВ L 152, 16.6.2009 г., стр. 11.

            (2)  Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

            ПРИЛОЖЕНИЕ
            В таблица 1 от приложението към Регламент (ЕС) № 37/2010 по азбучен ред се вмъква вписване за следната субстанция:

                           Фармакологичноактивна субстанция

                           Маркерно остатъчно вещество

                           Животински видове

                           МДСОК

                           Прицелни тъкани

                           Други разпоредби (в съответствие с член 14, параграф 7 от Регламент (ЕО) № 470/2009)

                           Терапевтична класификация

                           „Овотрансферин

                           НЕПРИЛОЖИМО

                           Пилета

                           Не се изисква МДСОК

                           НЕПРИЛОЖИМО

                           Само за инхалации

                           Антиинфекциозни средства“

                           Всички видове домашни птици, с изключение на пилета

                           Не се изисква МДСОК

                           НЕПРИЛОЖИМО

                           Само за инхалации
                           Да не се използва при животни, от които се добиват яйца, предназначени за консумация от човека


title: Регламент за изпълнение (ЕС) 2019/270 на Съвета от 18 февруари 2019 година за прилагане на Регламент (ЕС) 2016/1686 за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях

text:
                  18.2.2019

                  BG

                  Официален вестник на Европейския съюз

                  LI 46/1

         РЕГЛАМЕНТ ЗА ИЗПЪЛНЕНИЕ (ЕС) 2019/270 НА СЪВЕТА
         от 18 февруари 2019 година
         за прилагане на Регламент (ЕС) 2016/1686 за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1686 на Съвета от 20 септември 2016 г. за налагане на допълнителни ограничителни мерки, насочени срещу ИДИЛ (Даиш) и Ал-Кайда и физически и юридически лица, образувания или органи, свързани с тях (1), и по-специално член 4, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:

                     (1)

                     На 20 септември 2016 г. Съветът прие Регламент (ЕС) 2016/1686.

                     (2)

                     С оглед на продължаващата заплаха, която представляват ИДИЛ (Даиш) и Ал-Кайда и физическите и юридическите лица, образуванията и органите, свързани с тях, едно лице следва да бъде добавено към списъка с физически и юридически лица, образувания и органи, посочени в приложение I към Регламент (ЕС) 2016/1686.

                     (3)

                     Поради това приложение I към Регламент (ЕС) 2016/1686 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение I към Регламент (ЕС) 2016/1686 се изменя, както е посочено в приложението към настоящия регламент.

            Член 2
            Настоящият регламент влиза в сила в деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 февруари 2019 година.

                  За Съвета

                  Председател

               F. MOGHERINI

            (1)  ОВ L 255, 21.9.2016 г., стр. 1.

            ПРИЛОЖЕНИЕ
            В списъка в приложение I към Регламент (ЕС) 2016/1686 се добавя следното лице:

                           „4.

                           Brahim el KHAYARI; дата на раждане: 7 май 1992 г.; място на раждане: Nîmes (Франция); гражданство: френско.“


title: Регламент за изпълнение (ЕС) 2019/481 на Комисията от 22 март 2019 година за одобрение на активното вещество флутианил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

text:
                  25.3.2019

                  BG

                  Официален вестник на Европейския съюз

                  L 82/19

         РЕГЛАМЕНТ ЗА ИЗПЪЛНЕНИЕ (ЕС) 2019/481 НА КОМИСИЯТА
         от 22 март 2019 година
         за одобрение на активното вещество флутианил в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2 от него,
         като има предвид, че:

                     (1)

                     В съответствие с член 7, параграф 1 от Регламент (ЕО) № 1107/2009 на 23 февруари 2011 г. Обединеното кралство получи заявление от Otsuka AgriTechno Co., Ltd. за одобрение на активното вещество флутианил.

                     (2)

                     В съответствие с член 9, параграф 3 от посочения регламент на 21 октомври 2011 г. Обединеното кралство, като държава членка докладчик, уведоми заявителя, останалите държави членки, Комисията и Европейския орган за безопасност на храните („Органа“), че заявлението е допустимо.

                     (3)

                     На 19 юни 2013 г. държавата членка докладчик представи на Комисията проект на доклад за оценка, с копие до Органа, в който се прави оценка на това дали може да се очаква активното вещество да отговаря на критериите за одобрение, предвидени в член 4 от Регламент (ЕО) № 1107/2009.

                     (4)

                     Органът изпълни изискванията на член 12, параграф 1 от Регламент (ЕО) № 1107/2009. В съответствие с член 12, параграф 3 от Регламент (ЕО) № 1107/2009 той поиска от заявителя да предостави допълнителна информация на държавите членки, на Комисията и на Органа. На 2 юни 2014 г. извършената от държавата членка докладчик оценка на допълнителната информация бе предадена на Органа под формата на актуализиран проект на доклад за оценка.

                     (5)

                     На 29 юли 2014 г. Органът предаде на заявителя, държавите членки и Комисията заключението си (2) относно това дали може да се очаква активното вещество флутианил да отговаря на критериите за одобрение, предвидени в член 4 от Регламент (ЕО) № 1107/2009. Органът направи заключението си публично достояние.

                     (6)

                     Органът стигна до заключението, че веществото флутианил следва да бъде класифицирано като канцерогенно от категория 2 и като токсично за репродукцията (за развитието) от категория 2. Поради това бе счетено, че активното вещество не отговаря на критериите за одобрение, посочени в член 4, параграф 1 от Регламент (ЕО) № 1107/2009.

                     (7)

                     На 4 декември 2014 г. държавата членка докладчик уведоми за намерението си да подаде искане за хармонизирано класифициране съгласно разпоредбите на Регламент (ЕО) № 1272/2008 на Европейския парламент и на Съвета (3). Съгласно това предложение не е целесъобразно флутианил да се класифицира като канцерогенно или токсично за репродукцията и поради това беше счетено, че флутианил отговаря на критериите за одобрение, посочени в член 4, параграф 1 от Регламент (ЕО) № 1107/2009. Заявлението бе подадено от Обединеното кралство до Европейската агенция по химикали на 23 февруари 2015 г.

                     (8)

                     На 10 декември 2015 г. Комисията представи на Постоянния комитет по растенията, животните, храните и фуражите проекта на доклад за преразглеждане относно неодобряването на флутианил. Преди да представи на Постоянния комитет по растенията, животните, храните и фуражите проекта на регламент и като взе под внимание евентуалните последици за вземането на решения, Комисията реши да изчака резултатите от процеса на класифицирането по Регламент (ЕО) № 1272/2008.

                     (9)

                     През март 2016 г. Комитетът за оценка на риска към Европейската агенция по химикали предложи активното вещество флутианил да не се класифицира като канцерогенно или токсично за репродукцията (4). По искане на Европейската комисия, на 5 юли 2018 г. Органът публикува „Становище относно въздействието на хармонизираното класифициране върху извършването на партньорската проверка на оценката на риска от пестициди за активното вещество флутианил“ (5). В посоченото становище Органът отбелязва, че хармонизираното класифициране, предложено от Комитета за оценка на риска към Европейската агенция по химикалите, е било — предвид новата допълнителна информация — различно от временното класифициране, използвано в заключението на Органа. На 4 октомври 2018 г. активното вещество флутианил беше включено в част 3 от приложение VI към Регламент (ЕО) № 1272/2008, без да е класифицирано като канцерогенно или токсично за репродукцията (6).

                     (10)

                     Комисията прегледа проекта на доклада за преразглеждане, за да го приведе в съответствие с резултатите от процеса на класифициране, и на 20 март 2018 г. го представи за коментари на заявителя заедно с проект на регламент. Документите бяха представени на Постоянния комитет по растенията, животните, храните и фуражите на 21 март 2018 г.

                     (11)

                     След публикуването на становището на Органа, на 24 октомври 2018 г. Комисията представи на Постоянния комитет по растенията, животните, храните и фуражите преработен доклад за преразглеждане и проект на регламент за одобрение на флутианил.

                     (12)

                     На заявителя бе дадена възможност да представи коментарите си по преработения доклад за преразглеждане и по становището на Органа.

                     (13)

                     По отношение на новите критерии за определяне на свойствата, нарушаващи функциите на ендокринната система, въведени с Регламент (ЕС) 2018/605 на Комисията (7), който започна да се прилага на 10 ноември 2018 г., и със съвместния документ с насоки за идентифицирането на вещества, нарушаващи функциите на ендокринната система (8), в заключението на Органа се посочва, че няма вероятност флутианилът да е вещество, нарушаващо функциите на ендокринната система, посредством естрогенните, андрогенните, тироидогенните и стероидогенните функции. Въпреки че е наблюдавано въздействие върху щитовидната жлеза (повишаване на теглото), то възниква само при най-високите дози, надвишаващи максималните препоръчителни дози за типа изпитване, при което се наблюдава въздействие. Наблюдаваното въздействие върху тестисите, простатата и матката (хистопатологични изменения) е в рамките на стойностите на контролните данни за минали периоди или то не е било възпроизведено в изпитването за репродуктивна токсичност в две поколения, нито има въздействие върху параметрите на оплодителната способност. Изпитването за репродуктивна токсичност в две поколения бе извършено съгласно протокола от изпитването в съответствие с най-новите насоки на ОИСР (9), както е предписано в съвместното ръководство за определяне на вещества, нарушаващи функциите на ендокринната система, като при него не са установени никакви репродуктивни и свързани с развитието параметри, които са ендокринно чувствителни, като например продължителност на еструса, индексът на чифтосване, средният брой на местата на имплантация, отделянето на препуциума и отварянето на вагината.

                     (14)

                     Бе установено, че критериите за одобрение, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество, и по-специално на видовете употреба, които са проучени и подробно описани в доклада за преразглеждане.

                     (15)

                     Поради това е целесъобразно веществото флутианил да бъде одобрено.

                     (16)

                     В съответствие с член 13, параграф 2 от Регламент (ЕО) № 1107/2009 във връзка с член 6 от посочения регламент и предвид съвременните научно-технически познания обаче е необходимо да бъдат включени определени условия и ограничения. По-конкретно, целесъобразно е да се изиска допълнителна потвърждаваща информация, наред с другото, за да се потвърди, че флутианил не е вещество, нарушаващо функциите на ендокринната система, в съответствие с точки 3.6.5 и 3.8.2 от приложение II към Регламент (ЕО) № 1107/2009, с цел да се повиши доверието в заключението, направено от Комисията в съображение 13, в съответствие с точка 2, параграф 2, буква б) от приложение II към Регламент (ЕО) № 1107/2009.

                     (17)

                     В съответствие с член 13, параграф 4 от Регламент (ЕО) № 1107/2009 приложението към Регламент за изпълнение (ЕС) № 540/2011 на Комисията (10) следва да бъде съответно изменено.

                     (18)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Одобрение на активното вещество
            Активното вещество флутианил, посочено в приложение I, се одобрява при предвидените в същото приложение условия.

            Член 2
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 3
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 март 2019 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  EFSA Journal (Бюлетин на ЕОБХ) 2014;12(8):3805 [стр. 89 и сл.]. doi: 10.2903/j.efsa.2014.3805.

            (3)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).

            (4)  В становището на Комитета за оценка на риска (КОР) бе предложено хармонизирано класифициране и етикетиране на равнището на ЕС на флутианил (ISO); (2Z)-{[5-(трифлуорометил)-2-флуорофенил]тио}[3-(2-метоксифенил)-1,3-тиазолидин-2- илиден]ацетонитрил, номер на ЕО: -, CAS №: 958647-10-4 CLH-O-0000001412-86-101/F. прието на 10 март 2016 г.
         https://echa.europa.eu/documents/10162/efc05a0b-a819-51d6-6f43-5396ee76e29f.

            (5)  EFSA Journal (Бюлетин на ЕОБХ) 2018;16(7):5383 [стр. 19 и сл.]. doi: 10.2903/j.efsa.2018.5383.

            (6)  Регламент (ЕС) 2018/1480 на Комисията от 4 октомври 2018 г. за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси и поправка на Регламент (ЕС) 2017/776 на Комисията (ОВ L 251, 5.10.2018 г., стр. 1).

            (7)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система (ОВ L 101, 20.4.2018 г., стр. 33).

            (8)  Guidance for the identification of endocrine disruptors in the context of Regulations (EU) № 528/2012 and (ЕС) № 1107/2009 (Ръководство за определянето на ендокринни нарушители в контекста на регламенти (ЕС) № 528/2012 и (ЕО) № 1107/2009), https://efsa.onlinelibrary.wiley.com/doi/epdf/10.2903/j.efsa.2018.5311.

            (9)  ОИСР (Организация за икономическо сътрудничество и развитие), 2001. Изпитване № 416: за токсичност за репродукцията в две поколения. В: OECD Guidelines for the Testing of Chemicals, Section 4 (Насоки на ОИСР за изпитване на химикали, раздел 4). OECD Publishing, Paris. 13 стр. https://doi.org/10.1787/9789264070868-en.

            (10)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане срока на одобрението

                        Специфични разпоредби

                        Флутианил
                        CAS № [958647-10-4]
                        CIPAC № 835

                        (Z)-[3-(2-метоксифенил)-1,3-тиазолидин-2-илиден](α,α,α,4-тетрафлуоро-m-толилтио)ацетонитрил

                        ≥ 985 g/kg

                        14 април 2019 г.

                        14 април 2029 г.

                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане относно флутианил, и по-специално допълнения I и II към него.
                        При тази цялостна оценка държавите членки обръщат особено внимание на:

                                    —

                                    защитата на операторите и работниците;

                                    —

                                    риска за водните организми;

                                    —

                                    риска за подпочвените води от метаболити, ако веществото се използва при чувствителни почвени или климатични условия.

                              Когато е целесъобразно, условията за употреба включват мерки за ограничаване на риска.
                        Заявителят предоставя на Комисията, държавите членки и Органа потвърждаваща информация относно:

                                    1.

                                    техническата спецификация на произведеното активно вещество (въз основа на производство в търговски мащаб) и съответствието на проверените за токсичност партиди с потвърдената техническа спецификация;

                                    2.

                                    въздействието на процесите за пречистване на водите върху естеството на остатъците, намиращи се в повърхностните или подпочвените води, когато от тези води се черпи питейна вода;

                                    3.

                                    актуализирана оценка на представената информация и когато е целесъобразно, допълнителна информация, която потвърждава, че флутианил не е вещество, нарушаващо функциите на ендокринната система, в съответствие с точки 3.6.5 и 3.8.2 от приложение II към Регламент (ЕО) № 1107/2009, като се използват и ръководствата на ECHA и ЕОБХ за определяне на веществата, нарушаващи функциите на ендокринната система (2).

                              Заявителят предоставя следната информация:

                                    —

                                    посочената в точка 1 в срок до 14 април 2020 г.;

                                    —

                                    посочената в точка 2 в срок до две години от датата на публикуването от Комисията на ръководство за оценка на въздействието на процесите за пречистване на водите върху естеството на остатъците, намиращи се в повърхностните и подпочвените води; както и

                                    —

                                    посочената в точка 3 в срок до 14 април 2021 г.

               (1)  Допълнителни подробности за идентичността и спецификацията на активното вещество са представени в доклада за преразглеждане.

               (2)  Guidance for the identification of endocrine disruptors in the context of Regulations (EU) № 528/2012 and (ЕС) № 1107/2009 (Ръководство за определянето на веществата, нарушаващи функциите на ендокринната система, в контекста на регламенти (ЕС) № 528/2012 и (ЕО) № 1107/2009). EFSA Journal (Бюлетин на ЕОБХ), 2018;16(6):5311; ECHA 18-G-01-EN

            ПРИЛОЖЕНИЕ II
            В част Б от приложението към Регламент за изпълнение (ЕС) № 540/2011 се добавя следното вписване:

                           „133

                           Флутианил
                           CAS № [958647-10-4]
                           CIPAC № 835

                           (Z)-[3-(2-метоксифенил)-1,3-тиазолидин-2-илиден](α,α,α,4-тетрафлуоро-m-толилтио)ацетонитрил

                           ≥ 985 g/kg

                           14 април 2019 г.

                           14 април 2029 г.

                           За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане относно флутианил, и по-специално допълнения I и II към него.
                           При тази цялостна оценка държавите членки обръщат особено внимание на:

                                       —

                                       защитата на операторите и работниците;

                                       —

                                       риска за водните организми;

                                       —

                                       риска за подпочвените води от метаболити, ако веществото се използва при чувствителни почвени или климатични условия.

                                 Когато е целесъобразно, условията за употреба включват мерки за ограничаване на риска.
                           Заявителят предоставя на Комисията, държавите членки и Органа потвърждаваща информация относно:

                                       1.

                                       техническата спецификация на произведеното активно вещество (въз основа на производство в търговски мащаб) и съответствието на проверените за токсичност партиди с потвърдената техническа спецификация;

                                       2.

                                       въздействието на процесите за пречистване на водите върху естеството на остатъците, намиращи се в повърхностните или подпочвените води, когато от тези води се черпи питейна вода;

                                       3.

                                       актуализирана оценка на представената информация и когато е целесъобразно, допълнителна информация, която потвърждава, че флутианил не е вещество, нарушаващо функциите на ендокринната система, в съответствие с точки 3.6.5 и 3.8.2 от приложение II към Регламент (ЕО) № 1107/2009, като се използват и ръководствата на ECHA и ЕОБХ за определяне на веществата, нарушаващи функциите на ендокринната система (*1).

                                 Заявителят предоставя следната информация:

                                       —

                                       посочената в точка 1 в срок от 14 април 2020 г.

                                       —

                                       посочената в точка 2 в срок от две години от датата на публикуването от Комисията на ръководство за оценка на въздействието на процесите за пречистване на водите върху естеството на остатъците, намиращи се в повърхностните и подпочвените води; както и

                                       —

                                       посочената в точка 3 в срок от 14 април 2021 г.

               (*1)  Guidance for the identification of endocrine disruptors in the context of Regulations (EU) № 528/2012 and (ЕС) № 1107/2009 (Ръководство за определянето на веществата, нарушаващи функциите на ендокринната система, в контекста на регламенти (ЕС) № 528/2012 и (ЕО) № 1107/2009). EFSA Journal (Бюлетин на ЕОБХ), 2018;16(6):5311; ECHA 18-G-01-EN“


title: Регламент за изпълнение (ЕС) 2019/482 на Комисията от 22 март 2019 година за изменение на Регламент за изпълнение (ЕС) 2016/1368 за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (Текст от значение за ЕИП.)

text:
                  25.3.2019

                  BG

                  Официален вестник на Европейския съюз

                  L 82/26

         РЕГЛАМЕНТ ЗА ИЗПЪЛНЕНИЕ (ЕС) 2019/482 НА КОМИСИЯТА
         от 22 март 2019 година
         за изменение на Регламент за изпълнение (ЕС) 2016/1368 за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 20, параграф 1 от него,
         като има предвид, че:

                     (1)

                     Референтните показатели („бенчмаркове“) играят важна роля при определянето на цените на различни финансови инструменти и финансови договори и при измерването на резултатите на много инвестиционни фондове. При предоставянето на входящи данни и администрирането на референтни показатели в много случаи има риск от манипулиране, а участващите лица често са изправени пред конфликт на интереси.

                     (2)

                     За да изпълняват икономическата си роля, референтните показатели трябва да бъдат представителни за съответния базов пазар или за икономическата действителност, която са предназначени да измерват. Когато даден референтен показател престане да бъде представителен за базовия пазар, както например при междубанковите лихвени проценти, възникват рискове, например от нарушаване на почтеността на пазара и влошаване на възможностите за финансиране на домакинствата (под формата на кредити и ипотечни заеми) и предприятията в Съюза.

                     (3)

                     Рисковете за ползвателите, пазарите и икономиката на Съюза като цяло се увеличават с нарастването на общата стойност на финансовите инструменти, финансовите договори и инвестиционните фондове, чиито параметри се определят въз основа на определен референтен показател. Затова в Регламент (ЕС) 2016/1011 са определени различни категории референтни показатели и са установени допълнителни изисквания, с които да се гарантират достоверността и стабилността на някои показатели, считани за критични, включително правомощието на компетентните органи при определени условия да изискват предоставянето на входящи данни или администрирането на даден критичен референтен показател.

                     (4)

                     В съответствие с член 20, параграф 1 от Регламент (ЕС) 2016/1011 на Комисията се предоставя правомощието да приема актове за изпълнение с цел определяне и преглед най-малко на две години на списъка на критичните референтни показатели.

                     (5)

                     В Регламент за изпълнение (ЕС) 2016/1368 на Комисията (2) се определя списък на критичните референтни показатели, използвани на финансовите пазари, в съответствие с Регламент (ЕС) 2016/1011.

                     (6)

                     В съответствие с член 20, параграф 1, буква б) от Регламент (ЕС) 2016/1011 референтните показатели може да бъдат включени в списъка на критичните референтни показатели, когато тези показатели се изготвят въз основа на входящи данни, предоставени от доставчици, повечето от които са разположени в една държава членка, и когато са признати за критични в тази държава членка.

                     (7)

                     На 10 октомври 2018 г. компетентният орган на Полша, Komisja Nadzoru Finansowego (KNF), уведоми Европейския орган за ценни книжа и пазари (ЕОЦКП) за предложението си да признае варшавския междубанков лихвен процент (WIBOR) за критичен референтен показател съгласно член 20, параграф 1, буква б) от Регламент (ЕС) 2016/1011, тъй като той е от критично значение в Полша и се изготвя въз основа на данните, предоставяни от доставчици, по-голямата част от които са разположени в Полша.

                     (8)

                     WIBOR е референтен лихвен процент, който се определя въз основа на средната величина на лихвените проценти, при които банките, извършващи дейност на полския паричен пазар, са готови да отпускат помежду си необезпечени кредити при различни срочности. От 10 октомври 2018 г. единадесет банки участват в групата за WIBOR, като всички те са разположени в Полша.

                     (9)

                     В оценката, която представи на ЕОЦКП, KNF заключава, че ако изготвянето на WIBOR бъде прекратено или ако входящите данни или предоставящата ги група доставчици престанат да бъдат представителни за базовия пазар или икономическата действителност, това би могло да окаже значително неблагоприятно въздействие върху функционирането на финансовите пазари в Полша.

                     (10)

                     В оценката си KNF показва, че WIBOR се използва като референтен показател при 60 % от всички заеми за домакинствата в Полша и при 70,1 % от непогасените ипотечни заеми. Делът на WIBOR при ипотечните заеми, отпуснати от 2013 г. насам, е нараснал до 98,5 %. Освен това WIBOR служи като референтен показател за купонните плащания по облигации, на които се падат около 26 % от общата номинална стойност на полските облигации. KNF представя и данни, според които WIBOR се използва като референтен показател при извънборсови лихвени деривативни финансови инструменти с непогасена условна стойност от 366 милиарда евро. Накрая, въз основа на данните от проучване KNF заключава, че WIBOR се използва като референтен показател при инвестиционни фондове с обща нетна стойност на активите от 2,6 милиарда евро. Следователно общата стойност на финансовите инструменти и финансовите договори, чиито параметри се определят въз основа на WIBOR, е по-голяма от брутния национален продукт на Полша. Заключението от оценката е, че WIBOR има извънредно голямо значение за финансовата стабилност и почтеността на пазара в Полша и че спирането или ненадеждността на WIBOR би могло да окаже значително неблагоприятно въздействие върху функционирането на финансовите пазари в страната, както и върху дружествата и потребителите, защото се използва при заемите, потребителските кредити и инвестиционните фондове.

                     (11)

                     На 8 ноември 2018 г. ЕОЦКП изпрати на Комисията становището си, в което се посочва, че KNF е взел предвид всички сведения и критерии, предвидени в член 20, параграф 3 от Регламент (ЕС) 2016/1011, и че е предоставил количествени данни в подкрепа на признаването на WIBOR за критичен референтен показател, както и аналитична обосновка за решаващата роля на WIBOR за полската икономика.

                     (12)

                     Поради това Регламент за изпълнение (ЕС) 2016/1368 следва да бъде съответно изменен.

                     (13)

                     Поради изключителното значение на WIBOR, широкото му използване и неговата роля при разпределението на капитала в Полша настоящият регламент следва да влезе в сила по спешност.

                     (14)

                     Мерките, предвидени в настоящия регламент, са в съответствие със становището на Европейския комитет по ценни книжа,

               ПРИЕ НАСТОЯЩИЯ РЕГЛАМЕНТ:

            Член 1
            Приложението към Регламент за изпълнение (ЕС) 2016/1368 се заменя с текста в приложението към настоящия регламент.

            Член 2
            Настоящият регламент влиза в сила в деня след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 март 2019 година.

                  За Комисията

                  Председател

               Jean-Claude JUNCKER

            (1)  ОВ L 171, 29.6.2016 г., стр. 1.

            (2)  Регламент за изпълнение (ЕС) 2016/1368 на Комисията от 11 август 2016 г. за определяне на списък на критичните бенчмаркове, използвани на финансовите пазари, в съответствие с Регламент (ЕС) 2016/1011 на Европейския парламент и на Съвета (ОВ L 217, 12.8.2016 г., стр. 1).

            ПРИЛОЖЕНИЕ

                     „ПРИЛОЖЕНИЕ

                        Списък на критичните референтни показатели („бенчмаркове“) по член 20, параграф 1 от Регламент (ЕС) 2016/1011

                                 №

                                 Референтен показател

                                 Администратор

                                 Местонахождение

                                 1

                                 Европейски междубанков лихвен процент (Euro Interbank Offered Rate – EURIBOR®)

                                 Европейски институт за паричните пазари (European Money Markets Institute – EMMI)

                                 Брюксел, Белгия

                                 2

                                 Индекс на средните лихвени проценти по овърнайт депозитите в евро (Euro OverNight Index Average – EONIA®)

                                 Европейски институт за паричните пазари (European Money Markets Institute – EMMI)

                                 Брюксел, Белгия

                                 3

                                 Лондонски междубанков лихвен процент (London Interbank Offered Rate – LIBOR)

                                 ICE Benchmark Administration (IBA)

                                 Лондон, Обединеното кралство

                                 4

                                 Стокхолмски междубанков лихвен процент (Stockholm Interbank Offered Rate – STIBOR)

                                 Шведска банкова асоциация (Svenska Bankföreningen)

                                 Стокхолм, Швеция

                                 5

                                 Варшавски междубанков лихвен процент (Warsaw Interbank Offered Rate – WIBOR)

                                 GPW Benchmarks S.A.

                                 Варшава, Полша

               “


title: Регламент за изпълнение (ЕС) 2019/706 на Комисията от 7 май 2019 година за подновяване, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, на одобрението на активното вещество карвон и за изменение на приложението към Регламент за изпълнение (ЕС) № 540/2011 на Комисията (Текст от значение за ЕИП.)

text:
                  8.5.2019

                  BG

                  Официален вестник на Европейския съюз

                  L 120/11

         РЕГЛАМЕНТ ЗА ИЗПЪЛНЕНИЕ (ЕС) 2019/706 НА КОМИСИЯТА
         от 7 май 2019 година
         за подновяване, в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, на одобрението на активното вещество карвон и за изменение на приложението към Регламент за изпълнение (ЕС) № 540/2011 на Комисията
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 20, параграф 1 от него,
         като има предвид, че:

                     (1)

                     С Директива 2008/44/ЕО на Комисията (2) карвон бе включен като активно вещество в приложение I към Директива 91/414/ЕИО на Съвета (3).

                     (2)

                     Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).

                     (3)

                     Срокът на одобрението на активното вещество карвон, определен в част А от приложението към Регламент за изпълнение (ЕС) № 540/2011, изтича на 31 юли 2019 г.

                     (4)

                     В съответствие с член 1 от Регламент за изпълнение (ЕС) № 844/2012 на Комисията (5) в предвидения в същия член срок бе подадено заявление за подновяване на одобрението на активното вещество карвон.

                     (5)

                     Заявителят представи допълнителните досиета, изисквани съгласно член 6 от Регламент за изпълнение (ЕС) № 844/2012. Според държавата членка докладчик заявлението е пълно.

                     (6)

                     Държавата членка докладчик изготви доклад за оценка във връзка с подновяването, като се консултира с държавата членка съдокладчик, и на 31 май 2017 г. го представи на Европейския орган по безопасност на храните (наричан по-нататък „Органът“) и на Комисията.

                     (7)

                     Органът изпрати доклада за оценка във връзка с подновяването до заявителя и до държавите членки за коментар и препрати на Комисията получените коментари. Той също така направи обществено достъпно допълнителното обобщено досие.

                     (8)

                     На 12 юли 2018 г. Органът предаде на Комисията заключенията си (6) за това дали може да се очаква карвон да отговаря на критериите за одобрение, предвидени в член 4 от Регламент (ЕО) № 1107/2009. На 24 януари 2019 г. Комисията представи на Постоянния комитет по растенията, животните, храните и фуражите първоначален проект на доклад във връзка с подновяването на одобрението на карвон.

                     (9)

                     На заявителя бе дадена възможност да представи забележките си по проекта на доклад във връзка с подновяването на одобрението.

                     (10)

                     По отношение на новите критерии за определяне на свойствата, нарушаващи функциите на ендокринната система, въведени с Регламент (ЕС) 2018/605 на Комисията (7), в заключението на Органа се посочва, че няма вероятност карвон да е вещество, нарушаващо функциите на ендокринната система посредством въздействие върху естрогенните, андрогенните и стероидогенните функции. Освен това наличните данни и научната оценка на риска, извършена от Органа, сочат, че няма вероятност карвон да оказва отрицателно въздействие върху функциите на ендокринната система. Поради това Комисията счита, че карвон не трябва да се разглежда като вещество със свойства, нарушаващи функциите на ендокринната система.

                     (11)

                     Бе установено, че критериите за одобрение, предвидени в член 4 от Регламент (ЕО) № 1107/2009, са изпълнени по отношение на един или повече представителни видове употреба на най-малко един продукт за растителна защита, съдържащ активното вещество карвон.

                     (12)

                     Оценката на риска във връзка с подновяването на одобрението на карвон се основава на ограничен брой представителни видове употреба, но това не ограничава видовете употреба, за които могат да бъдат разрешени продуктите за растителна защита, съдържащи карвон. Поради това е целесъобразно да отпадне ограничението за употребата му като регулатор на растежа при растенията. Следователно е целесъобразно одобрението на карвон да бъде подновено.

                     (13)

                     Поради това Регламент за изпълнение (ЕС) № 540/2011 следва да бъде съответно изменен.

                     (14)

                     Настоящият регламент следва да се прилага от деня след датата на изтичане на срока на одобрението на активното вещество карвон.

                     (15)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Подновяване на одобрението на активното вещество
            Одобрението на активното вещество карвон, посочено в приложение I, се подновява при предвидените в същото приложение условия.

            Член 2
            Изменения на Регламент за изпълнение (ЕС) № 540/2011
            Приложението към Регламент за изпълнение (ЕС) № 540/2011 се изменя в съответствие с приложение II към настоящия регламент.

            Член 3
            Влизане в сила и дата на прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            Той се прилага от 1 август 2019 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 май 2019 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  Директива 2008/44/ЕО на Комисията от 4 април 2008 г. за изменение на Директива 91/414/ЕИО на Съвета за включване на бентиаваликарб, боскалид, карвон, флуоксастробин, Paecilomyces lilacinus и протиоконазол като активни вещества (ОВ L 94, 5.4.2008 г., стр. 13).

            (3)  Директива 91/414/EИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

            (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

            (6)  EFSA Journal (Бюлетин на ЕОБХ), 2018; 16(7):5390. ЕОБХ (Европейски орган за безопасност на храните), 2018. Заключение във връзка с партньорската проверка на оценката на риска от употребата на активното вещество карвон като пестицид. Той е достъпен на следния интернет адрес: www.efsa.europa.eu.

            (7)  Регламент (ЕС) 2018/605 на Комисията от 19 април 2018 г. за изменение на приложение II към Регламент (ЕО) № 1107/2009 чрез установяване на научни критерии за определянето на свойствата, нарушаващи функциите на ендокринната система. (ОВ L 101, 20.4.2018 г., стр. 33).

            ПРИЛОЖЕНИЕ I

                        Популярно наименование, идентификационни номера

                        Наименование по IUPAC

                        Чистота (1)

                        Дата на одобрението

                        Изтичане срока на одобрението

                        Специфични разпоредби

                        Карвон
                        244-16-8 (d-карвон = S-карвон = (+)-карвон)
                        Карвон: 602
                        d-карвон: не е определен

                        (S)-5-изопропенил-2-метилциклохекс-2-ен-1-он
                        или
                        (S)-p-мента-6,8-диен-2-он

                        923 g/kg d-карвон

                        1 август 2019 г.

                        31 юли 2034 г.

                        За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на карвон, и по-специално допълнения I и II към посочения регламент.
                        При тази цялостна оценка държавите членки обръщат особено внимание на:

                                    —

                                    безопасността на операторите, като гарантират също, че условията за употреба включват използването на подходящи средства за лична защита.

                              Когато е целесъобразно, условията за употреба включват мерки за ограничаване на риска. По-специално, следва да се обърне внимание на необходимия период от време преди влизане в складовите помещения след прилагането на продукти за растителна защита, съдържащи карвон.
                        Заявителят предоставя на Комисията, държавите членки и Органа потвърждаваща информация относно:

                                    —

                                    въздействието на процесите на пречистване на водите върху естеството на остатъците, намиращи се в повърхностните и подпочвените води, когато от повърхностните води се черпи питейна вода.

                              Заявителят предоставя тази информация в срок от две години от дата, на която Комисията е публикувала ръководството за оценка на въздействието на процесите на пречистване на водите върху естеството на остатъците, намиращи се в повърхностните и подпочвените води.

               (1)  Допълнителни подробности за идентичността и спецификацията на активното вещество са представени в доклада във връзка с подновяването.

            ПРИЛОЖЕНИЕ II
            Приложението към Регламент за изпълнение (ЕС) № 540/2011 на Комисията се изменя, както следва:

                        1)

                        в част А вписване 165 за карвон се заличава;

                        2)

                        в част Б се добавя следното вписване:

                                    №

                                    Популярно наименование, идентификационни номера

                                    Наименование по IUPAC

                                    Чистота (1)

                                    Дата на одобрението

                                    Изтичане срока на одобрението

                                    Специфични разпоредби

                                    „135

                                    Карвон
                                    244-16-8 (d-карвон = S-карвон = (+)-карвон)
                                    Карвон: 602
                                    d-карвон: не е определен

                                    (S)-5-изопропенил-2-метилциклохекс-2-ен-1-он
                                    или
                                    (S)-p-мента-6,8-диен-2-он

                                    923 g/kg d-карвон

                                    1 август 2019 г.

                                    31 юли 2034 г.

                                    За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада във връзка с подновяването на одобрението на карвон, и по-специално допълнения I и II към него.
                                    При тази цялостна оценка държавите членки обръщат особено внимание на:

                                                —

                                                безопасността на операторите, като гарантират също, че условията за употреба включват използването на подходящи средства за лична защита.

                                          Когато е целесъобразно, условията за употреба включват мерки за ограничаване на риска. По-специално, следва да се обърне внимание на необходимия период от време преди влизане в складовите помещения след прилагането на продукти за растителна защита, съдържащи карвон.
                                    Заявителят предоставя на Комисията, държавите членки и Органа потвърждаваща информация относно:

                                                —

                                                въздействието на процесите на пречистване на водите върху естеството на остатъците, намиращи се в повърхностните и подпочвените води, когато от повърхностните води се черпи питейна вода.

                                          Заявителят предоставя тази информация в срок от две години от датата на публикуването от Комисията на ръководство за оценка на въздействието на процесите за пречистване на водите върху естеството на остатъците, намиращи се в повърхностните и подпочвените води.“

               (1)  Допълнителни подробности за идентичността и спецификацията на активното вещество са представени в доклада във връзка с подновяването.


title: Регламент за изпълнение (ЕС) 2019/707 на Комисията от 7 май 2019 година за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества алфа-циперметрин, бефлубутамид, беналаксил, бентиаваликарб, бифеназат, боскалид, бромоксинил, каптан, циазофамид, десмедифам, диметоат, диметоморф, диурон, етефон, етоксазол, фамоксадон, фенамифос, флумиоксазин, флуоксастробин, фолпет, форамсулфурон, форметанат, металаксил-m, метиокарб, метрибузин, милбемектин, Paecilomyces lilacinus, щам 251, фенмедифам, фосмет, пиримифос-метил, пропамокарб, протиоконазол, s-метолахлор и тебуконазол (Текст от значение за ЕИП.)

text:
                  8.5.2019

                  BG

                  Официален вестник на Европейския съюз

                  L 120/16

         РЕГЛАМЕНТ ЗА ИЗПЪЛНЕНИЕ (ЕС) 2019/707 НА КОМИСИЯТА
         от 7 май 2019 година
         за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества алфа-циперметрин, бефлубутамид, беналаксил, бентиаваликарб, бифеназат, боскалид, бромоксинил, каптан, циазофамид, десмедифам, диметоат, диметоморф, диурон, етефон, етоксазол, фамоксадон, фенамифос, флумиоксазин, флуоксастробин, фолпет, форамсулфурон, форметанат, металаксил-m, метиокарб, метрибузин, милбемектин, Paecilomyces lilacinus, щам 251, фенмедифам, фосмет, пиримифос-метил, пропамокарб, протиоконазол, s-метолахлор и тебуконазол
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 17, първа алинея от него,
         като има предвид, че:

                     (1)

                     В част А от приложението към Регламент за изпълнение (ЕС) № 540/2011 на Комисията (2) са посочени активните вещества, които се считат за одобрени съгласно Регламент (ЕО) № 1107/2009.

                     (2)

                     С Регламент за изпълнение (ЕС) 2018/917 на Комисията (3) беше удължен срокът на одобренията на активните вещества фамоксадон, флумиоксазин и металаксил-m до 30 юни 2019 г. В съответствие с член 4 от Регламент (ЕС) № 1141/2010 на Комисията (4) бяха подадени заявления за подновяване на включването на активните вещества фамоксадон, флумиоксазин и металаксил-m в приложение I към Директива 91/414/ЕИО на Съвета (5).

                     (3)

                     С Регламент за изпълнение (ЕС) 2018/917 беше удължен срокът на одобренията на активните вещества алфа-циперметрин, бефлубутамид, беналаксил, бентиаваликарб, бифеназат, боскалид, бромоксинил, каптан, циазофамид, десмедифам, диметоат, диметоморф, етефон, етоксазол, фенамифос, флуоксастробин, фолпет, форамсулфурон, форметанат, метиокарб, метрибузин, милбемектин, Paecilomyces lilacinus, щам 251, фенмедифам, фосмет, пиримифос-метил, пропамокарб, протиоконазол и s-метолахлор до 31 юли 2019 г.

                     (4)

                     С Регламент за изпълнение (ЕС) 2018/1262 на Комисията (6) беше удължен срокът на одобрението на активното вещество диурон до 30 септември 2019 г.

                     (5)

                     Срокът на одобрението на активното вещество тебуконазол ще изтече на 31 август 2019 г. (7)

                     (6)

                     Заявленията за подновяване на одобренията на веществата, посочени в съображения 3—5, бяха подадени в съответствие с Регламент за изпълнение (ЕС) № 844/2012 на Комисията (8).

                     (7)

                     Поради факта, че оценката на веществата е била забавена по независещи от заявителите причини, е възможно срокът на одобренията на посочените активни вещества да изтече, преди да е взето решение за тяхното подновяване. Поради това е необходимо срокът на техните одобрения да бъде удължен.

                     (8)

                     За целите на член 17, първа алинея от Регламент (ЕО) № 1107/2009, в случаите, в които Комисията следва да приеме регламент, с който не се подновява одобрението на активно вещество, посочено в приложението към настоящия регламент, тъй като не са изпълнени критериите за одобрение, Комисията следва да посочи като дата на изтичане на срока по-късната от двете дати — датата, определена преди влизането в сила на настоящия регламент, или датата на влизане в сила на регламента, с който не се подновява одобрението на активното вещество. В случаите, в които Комисията следва да приеме регламент, с който се подновява одобрението на активно вещество, посочено в приложението към настоящия регламент, Комисията се стреми да определи, по целесъобразност според обстоятелствата, най-ранната възможна дата на прилагане.

                     (9)

                     Поради това Регламент за изпълнение (ЕС) № 540/2011 следва да бъде съответно изменен.

                     (10)

                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

               ПРИЕ НАСТОЯЩИЯ РЕГЛАМЕНТ:

            Член 1
            Приложението към Регламент за изпълнение (ЕС) № 540/2011 се изменя в съответствие с приложението към настоящия регламент.

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 май 2019 година.

                  За Комисията

                  Председател

               Jean-Claude JUNCKER

            (1)  ОВ L 309, 24.11.2009 г., стр. 1.

            (2)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (3)  Регламент за изпълнение (ЕС) 2018/917 на Комисията от 27 юни 2018 г. за изменение на Регламент за изпълнение (ЕС) № 540/2011 по отношение на удължаването на срока за одобренията на активните вещества алфа-циперметрин, бефлубутамид, беналаксил, бентиаваликарб, бифеназат, боскалид, бромоксинил, каптан, карвон, хлорпрофам, циазофамид, десмедифам, диметоат, диметоморф, дикват, етефон, етопрофос, етоксазол, фамоксадон, фенамидон, фенамифос, флумиоксазин, флуоксастробин, фолпет, форамсулфурон, форметанат, Gliocladium catenulatum, щам: J1446, изоксафлутол, металаксил-m, мeтиокарб, метоксифенозид, метрибузин, милбемектин, оксасулфурон, Paecilomyces lilacinus, щам 251, фенмедифам, фосмет, пиримифос-метил, пропамокарб, протиоконазол, пиметрозин и s-метолахлор (ОВ L 163, 28.6.2018 г., стр. 13).

            (4)  Регламент (ЕС) № 1141/2010 на Комисията от 7 декември 2010 г. за установяване на процедурата за подновяване на включването на втора група активни вещества в приложение I към Директива 91/414/ЕИО на Съвета и за съставяне на списък на тези вещества (ОВ L 322, 8.12.2010 г., стр. 1).

            (5)  Директива 91/414/EИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 10).

            (6)  Регламент за изпълнение (ЕС) 2018/1262 на Комисията от 20 септември 2018 година за изменение на Регламент за изпълнение (ЕС) № 540/2011 по отношение на удължаване на срока на одобрението на активните вещества 1-метилциклопропен, бета-цифлутрин, хлороталонил, хлоротолурон, кломазон, циперметрин, даминозид, делтаметрин, диметенамид-р, диурон, флудиоксонил, флуфенацет, флуртамон, фостиазат, индоксакарб, MCPA, MCPB, просулфокарб, тиофанат-метил и трибенурон (ОВ L 238, 21.9.2018 г., стр. 62).

            (7)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

            (8)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).

            ПРИЛОЖЕНИЕ
            Част А от приложението към Регламент за изпълнение (ЕС) № 540/2011 се изменя, както следва:

                        1)

                        в шестата колона — „Изтичане срока на одобрението“, на ред 35 — „Фамоксадон“, датата се заменя с „30 юни 2020 г.“;

                        2)

                        в шестата колона — „Изтичане срока на одобрението“, на ред 37 — „Металаксил-М“, датата се заменя с „30 юни 2020 г.“;

                        3)

                        в шестата колона — „Изтичане срока на одобрението“, на ред 39 — „Флумиоксазин“, датата се заменя с „30 юни 2020 г.“;

                        4)

                        в шестата колона — „Изтичане срока на одобрението“, на ред 44 — „Форамсулфурон“, датата се заменя с „31 юли 2020 г.“;

                        5)

                        в шестата колона — „Изтичане срока на одобрението“, на ред 46 — „Циазофамид“, датата се заменя с „31 юли 2020 г.“;

                        6)

                        в шестата колона — „Изтичане срока на одобрението“, на ред 83 — „Алфа-циперметрин“, датата се заменя с „31 юли 2020 г.“;

                        7)

                        в шестата колона — „Изтичане срока на одобрението“, на ред 84 — „Беналаксил“, датата се заменя с „31 юли 2020 г.“;

                        8)

                        в шестата колона — „Изтичане срока на одобрението“, на ред 85 — „Бромоксинил“, датата се заменя с „31 юли 2020 г.“;

                        9)

                        в шестата колона — „Изтичане срока на одобрението“, на ред 86 — „Десмедифам“, датата се заменя с „31 юли 2020 г.“;

                        10)

                        в шестата колона — „Изтичане срока на одобрението“, на ред 88 — „Фенмедифам“, датата се заменя с „31 юли 2020 г.“;

                        11)

                        в шестата колона — „Изтичане срока на одобрението“, на ред 97 — „S-метолахлор“, датата се заменя с „31 юли 2020 г.“;

                        12)

                        в шестата колона — „Изтичане срока на одобрението“, на ред 99 — „Етоксазол“, датата се заменя с „31 юли 2020 г.“;

                        13)

                        в шестата колона — „Изтичане срока на одобрението“, на ред 109 — „Бифеназат“, датата се заменя с „31 юли 2020 г.“;

                        14)

                        в шестата колона — „Изтичане срока на одобрението“, на ред 110 — „Милбемектин“, датата се заменя с „31 юли 2020 г.“

                        15)

                        в шестата колона — „Изтичане срока на одобрението“, на ред 141 — „Фенамифос“, датата се заменя с „31 юли 2020 г.“;

                        16)

                        в шестата колона — „Изтичане срока на одобрението“, на ред 142 — „Етефон“, датата се заменя с „31 юли 2020 г.“;

                        17)

                        в шестата колона — „Изтичане срока на одобрението“, на ред 145 — „Каптан“, датата се заменя с „31 юли 2020 г.“;

                        18)

                        в шестата колона — „Изтичане срока на одобрението“, на ред 146 — „Фолпет“, датата се заменя с „31 юли 2020 г.“;

                        19)

                        в шестата колона — „Изтичане срока на одобрението“, на ред 147 — „Форметанат“, датата се заменя с „31 юли 2020 г.“;

                        20)

                        в шестата колона — „Изтичане срока на одобрението“, на ред 148 — „Мeтиокарб“, датата се заменя с „31 юли 2020 г.“;

                        21)

                        в шестата колона — „Изтичане срока на одобрението“, на ред 149 — „Диметоат“, датата се заменя с „31 юли 2020 г.“;

                        22)

                        в шестата колона — „Изтичане срока на одобрението“, на ред 150 — „Диметоморф“, датата се заменя с „31 юли 2020 г.“;

                        23)

                        в шестата колона — „Изтичане срока на одобрението“, на ред 152 — „Метрибузин“, датата се заменя с „31 юли 2020 г.“;

                        24)

                        в шестата колона — „Изтичане срока на одобрението“, на ред 153 — „Фосмет“, датата се заменя с „31 юли 2020 г.“;

                        25)

                        в шестата колона — „Изтичане срока на одобрението“, на ред 154 — „Пропамокарб“, датата се заменя с „31 юли 2020 г.“;

                        26)

                        в шестата колона — „Изтичане срока на одобрението“, на ред 156 — „Пиримифос-метил“, датата се заменя с „31 юли 2020 г.“;

                        27)

                        в шестата колона — „Изтичане срока на одобрението“, на ред 158 — „Бефлубутамид“, датата се заменя с „31 юли 2020 г.“;

                        28)

                        в шестата колона — „Изтичане срока на одобрението“, на ред 163 — „Бентиаваликарб“, датата се заменя с „31 юли 2020 г.“;

                        29)

                        в шестата колона — „Изтичане срока на одобрението“, на ред 164 — „Боскалид“, датата се заменя с „31 юли 2020 г.“;

                        30)

                        в шестата колона — „Изтичане срока на одобрението“, на ред 166 — „Флуоксастробин“, датата се заменя с „31 юли 2020 г.“;

                        31)

                        в шестата колона — „Изтичане срока на одобрението“, на ред 167 — „Paecilomyces lilacinus, щам 251“, датата се заменя с „31 юли 2020 г.“;

                        32)

                        в шестата колона — „Изтичане срока на одобрението“, на ред 168 — „Протиоконазол“, датата се заменя с „31 юли 2020 г.“;

                        33)

                        в шестата колона — „Изтичане срока на одобрението“, на ред 192 — „Диурон“, датата се заменя с „30 септември 2020 г.“;

                        34)

                        в шестата колона — „Изтичане срока на одобрението“, на ред 268 — „Тебуконазол“, датата се заменя с „31 август 2020 г.“.


title: Регламент за изпълнение (ЕС) 2019/889 на Комисията от 22 май 2019 година за одобрение на изменение в спецификацията на защитено наименование за произход или защитено географско указание „Barbera d'Asti“ (ЗНП)

text:
                  29.5.2019

                  BG

                  Официален вестник на Европейския съюз

                  L 142/47

         РЕГЛАМЕНТ ЗА ИЗПЪЛНЕНИЕ (ЕС) 2019/889 НА КОМИСИЯТА
         от 22 май 2019 година
         за одобрение на изменение в спецификацията на защитено наименование за произход или защитено географско указание „Barbera d'Asti“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 99 от него,
         като има предвид, че:

                     (1)

                     Комисията разгледа заявлението за одобрение на изменение в спецификацията на защитеното наименование за произход „Barbera d'Asti“, подадено от Италия в съответствие с член 105 от Регламент (ЕС) № 1308/2013.

                     (2)

                     В съответствие с член 97, параграф 3 от Регламент (ЕС) № 1308/2013 Комисията публикува заявлението за одобрение на изменение в спецификацията в Официален вестник на Европейския съюз (2).

                     (3)

                     В Комисията не постъпиха възражения по реда на член 98 от Регламент (ЕС) № 1308/2013.

                     (4)

                     Поради това изменението в спецификацията следва да бъде одобрено съгласно член 99 от Регламент (ЕС) № 1308/2013.

                     (5)

                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,

               ПРИЕ НАСТОЯЩИЯ РЕГЛАМЕНТ:

            Член 1
            Одобрява се публикуваното в Официален вестник на Европейския съюз изменение на спецификацията на наименованието „Barbera d'Asti“ (ЗНП).

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 май 2019 година.

                  За Комисията

               Phil HOGAN

                  Член на Комисията

            (1)  ОВ L 347, 20.12.2013 г., стр. 671.

            (2)  ОВ C 60, 15.2.2019 г., стр. 4.